Diari Oficial de la Generalitat Valenciana


Sumari del DOGV 3891, del 04-12-2000 (2000/9786)

ORDRE de 24 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de control de qualitat desenvolupats en explotacions ramaderes.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3891

Data del DOGV
:   04-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9786


Data del document
:   24-11-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * qualitat del producte
    * suport econòmic
    * indústria agrària
    * indústria càrnia
    * residu agrícola
    * equip agrícola
    * explotació agrària
    * producte d'origen animal
    * ramat
    * agrupació de productors agraris
    * ajuda pública

ORDRE de 24 de novembre de 2000, de la Conselleria d'Agricultura, Pesca i Alimentació, per la qual s'estableixen ajudes a inversions i programes de control de qualitat desenvolupats en explotacions ramaderes. [2000/9786]
  
El sector ramader és responsable d'un destacat nivell de rendes en les àrees rurals de la Comunitat Valenciana. És especialment important la seua contribució a l'activitat econòmica desenvolupada en les zones desfavorides. El manteniment de l'activitat pecuària és imprescindible per a fixar població al medi rural i generar l'aparició de noves alternatives en aquestes àrees.
  
Per a estabilitzar l'activitat ramadera en les comarques valencianes és imprescindible dotar-la d'instruments que en milloren la competitivitat. Açò es fonamenta en tres pilars bàsics: ajust del cost de producció, millora de la qualitat del producte final i reducció de l'impacte ambiental. Aquesta línia d'ajudes pretén estimular les explotacions ramaderes a avançar en aquests objectius, a més de promoure accions a favor de la biodiversitat, del benestar i l'extensió de la cria animal.
  
Aquesta línia d'ajudes es finança a través dels programes operatius del Fons Europeu d'Orientació i Garantia Agrària, Secció Orientació, i està inclosa en el Programa de Desenvolupament Regional de la Comunitat Valenciana.
  
Per tot això, a proposta de la Direcció General d'Innovació Agrària i Ramaderia,
  
ORDENE
  
Article 1
  
Aquesta ordre té com a objecte l'establiment d'una línia d'ajudes per a la realització d'inversions en infraestructures, equips, programes de millora de la qualitat de productes ramaders i plans de reducció de l'impacte ambiental per part de les explotacions ramaderes existents en la Comunitat Valenciana.
  
Article 2
  
Seran beneficiaris d'aquestes ajudes:
  
- Els titulars d'explotacions ramaderes incloses en la llista d'explotacions ramaderes de la Comunitat Valenciana creada per mitjà del Decret 76/95 (DOGV 19/5/95), així com els titulars de centres de reproducció.
  
- Les associacions i agrupacions de titulars d'explotacions ramaderes ubicades en la Comunitat Valenciana.
  
- Les empreses de recollida i tractament de subproductes i residus generats en l'activitat ramadera, sempre que mantinguen contractes amb titulars d'explotacions ramaderes.
  
Article 3
  
Les ajudes establides en aquesta norma estaran dirigides al manteniment de l'activitat ramadera en la Comunitat Valenciana. S'hi distingeixen els grups d'ajudes següents:
  
A) Programes d'inversions en granges. Tenen com a objecte el finançament d'inversions en infraestructures, equips, programes informàtics i instal·lacions en les explotacions ramaderes, sempre que tinguen per finalitat:
  
a.1 Reduir l'impacte ambiental de les granges. S'inclouen en aquesta línia inversions per a reduir el volum de purins, fems i cadàvers, reduir les emissions d'amoníac i mitigar l'impacte visual o sensorial de l'activitat ramadera.
  
a.2 Millorar les condicions de benestar animal, amb la substitució de sistemes de maneig agressius per altres que s'adapten a les exigències normatives o avancen en la millora de les condicions d'allotjament del bestiar.
  
a.3 Promoure l'extensió de l'activitat ramadera. S'hi inclouen les inversions necessàries per a facilitar la utilització directa de pastures i subproductes.
  
a.4 Millorar la qualitat del producte final. S'hi inclouen les instal·lacions i equips que permeten millorar les condicions higièniques i sanitàries dels animals o de la llet, la homogeneïtat dels animals venuts o la pèrdua de qualitat per deterioració de les condicions de maneig.
  
Els beneficiaris d'aquestes ajudes seran els titulars d'explotacions que hagen mantingut la seua activitat en l'any anterior a la sol·licitud. Solament en el cas d'infraestructures sanitàries, tractaments de purins i inversions per a utilització de pastures comunals i subproductes podran ser beneficiaris les associacions i agrupacions de productors. En qualsevol cas, els tècnics de la Conselleria d'Agricultura, Pesca i Alimentació comprovaran que les inversions per a les quals es demanen ajudes no s'han iniciat en el moment de la sol·licitud.
  
Els titulars d'explotacions no podran sol·licitar aquest grup d'ajudes durant dos exercicis pressupostaris consecutius. Aquesta excepció no s'aplicarà quan s'aborde una inversió en infraestructura col·lectiva promoguda per un grup de ramaders.
  
B) Programes de millora de la qualitat. Tenen com a objecte el finançament de les despeses derivades dels programes l'objectiu dels quals siga implantar mesures per a fomentar l'increment de qualitat de productes finals, a través de:
  
b.1 Incorporació de tècniques de gestió i maneig inexistents amb anterioritat en l'explotació ramadera. Les despeses subvencionables seran en aquest apartat les del tècnic consultor, les de les instal·lacions i equips necessaris, i les de controls de laboratori o d'un altre tipus, periòdics, necessaris per a avaluar la millora de qualitat del producte final, així com les d'equips informàtics i programari necessaris per a fer el seguiment. Els controls de qualitat els efectuaran tercers o en nom de tercers.
  
b.2 Incorporació de tècniques d'autocontrol de qualitat al llarg del procés productiu, amb la inclusió d'aspectes relacionats tant amb la producció com amb la sanitat del bestiar. Els controls de qualitat els efectuaran tercers o en nom de tercers. Les despeses subvencionables en aquest apartat seran les mateixes que en el punt anterior. No es concediran ajudes per als controls de qualitat habituals efectuats dins del procés de producció ni per als controls efectuats pel productor.
  
b.3 Programes de recuperació censal d'agrupacions de bestiar en perill d'extinció. Inclourà dos tipus d'accions:
  
b.3.1 Ajudes a despeses exclusivament derivades del funcionament administratiu per a noves agrupacions que posen en marxa programes de recuperació censal de races en perill d'extinció. Aquestes ajudes es concediran durant un termini màxim de cinc anys. El primer any seran del 100% de la inversió i anualment es reduirà la subvenció en un 20%. No es concedirà ninguna ajuda transcorreguts set anys del reconeixement de l'associació.
  
b.3.2 Ajudes a la reposició de reproductors mascles i femelles. Els productors que manegen ramats extensius d'animals pertanyents a races en perill d'extinció, inscrits en l'associació corresponent de llibre genealògic, podran sol·licitar aquesta ajuda. Ho faran per a tots aquells reproductors de reposició que adquirisca l'explotació com a renovació cada any. Els animals adquirits han de suposar una millora substancial de la qualitat genètica de la ramaderia i estaran inscrits en llibres genealògics o equivalents.
  
b.4 Programes de millora genètica realitzats sobre races de bestiar autòcton, orientats a millorar la qualitat de carn, de llet, de productes derivats i, en el cas de l'apicultura, facilitar, a més, el maneig i la resistència a malalties. Les despeses subvencionables seran les derivades de la contractació de tècnics consultors que avaluen la situació de partida, elaboren un programa i el posen en marxa, els realitzats en el marc dels controls necessaris per a dur a terme l'elecció dels progenitors i l'avaluació dels individus futurs reproductors, així com les inversions en material inventariable necessari per a desenvolupar el programa, amb exclusió de les instal·lacions i els equips habituals en les explotacions ramaderes.
  
b.5 Programes de gestió tècnica i control de produccions orientats a l'obtenció de dades que s'utilitzaran en la millora de la qualitat del producte final. Les despeses subvencionables seran les derivades de la contractació de tècnics i consultors que avaluen la situació inicial, elaboren un programa i el desenvolupen, així com les derivades dels controls de qualitat realitzats en qualsevol fase del procés productiu, fins al producte final i les inversions en material inventariable necessari per a posar en marxa aquests controls, si es dóna el cas de fer'los en l'agrupació mateix.
  
b.6 Posada en marxa de xarxes de vigilància epidemiològica. Consistiran en la disponibilitat d'un veterinari alié a les explotacions encarregat de realitzar una vigilància sanitària permanent mitjançant visites periòdiques, presa de mostres per a detecció de malalties, control d'identificació i documentació sanitària; tot això, en el marc d'una xarxa d'alerta sanitària de cara a malalties. Les despeses subvencionables seran les derivades de la contractació dels serveis de tècnics que realitzen aquesta faena.
  
Una explotació ramadera no podrà participar simultàniament en més d'un programa amb objectius similars, ni en més de tres quan els seus objectius siguen diferenciats.
  
Els beneficiaris d'aquestes ajudes seran productors individuals i associacions o agrupacions d'aquests. En el cas d'ajudes a races en perill d'extinció podran concedir'se ajudes a títol individual quan els productors hagen inscrit en el llibre genealògic corresponent almenys el 60% dels reproductors de l'explotació.
  
Les despeses subvencionables seran les corresponents als tècnics i consultors que avaluen la situació inicial, elaboren un programa i el desenvolupen, les derivades dels controls realitzats en qualsevol fase del procés productiu fins al producte final i les inversions en material inventariable necessari per a posar en marxa aquests controls, si es dóna el cas de fer'los l'agrupació mateix. En qualsevol cas, els controls de qualitat els realitzaran tercers o en nom de tercers.
  
C) Programes de recuperació del potencial reproductiu. Tindran com a objecte el finançament de l'adquisició dels reproductors en un nombre igual al que els productors han hagut de sacrificar com a conseqüència de l'execució de la campanya de sanejament ramader. Els beneficiaris d'aquesta ajuda seran els titulars d'explotacions ramaderes que han sacrificat animals en els sis mesos anteriors a la sol·licitud.
  
Aquestes ajudes quedaran limitades a reemplaçar els reproductors sacrificats en campanyes de sanejament de bestiar en el marc d'un programa establit en l'àmbit comunitari, nacional o regional per erradicar la malaltia en qüestió.
  
Els animals adquirits procediran d'altres explotacions qualificades sanitàriament i, en el cas dels ruminants, que complisquen allò que s'estableix en el Reial Decret 2.611/96.
  
D) Programes de residus ramaders. Tenen com a objecte la compensació per les despeses derivades de:
  
d.1 Programes de recollida de cadàvers d'animals procedents d'explotacions ramaderes de la Comunitat Valenciana. Aquestes ajudes estaran vigents fins al 31 de desembre de l'any 2002. A partir d'aquesta data queden derogades.
  
d.2 Programes de monitorització i seguiment per a avaluar les repercussions de la utilització agrícola dels purins en determinades finques.
  
Els beneficiaris de les ajudes previstes en el primer guió seran empreses autoritzades per a la transformació i eliminació dels residus objecte de retirada. Hauran de mantenir en vigor contractes amb ramaders o associacions d'aquests per a la recollida dels residus mencionats amb periodicitat suficient per a evitar'ne la deterioració. En el cas de cadàvers haurà de ser, almenys, de dues vegades per setmana. La recepció d'ajudes per la prestació de serveis de recollida de residus en qualsevol granja en una comarca suposarà l'obligació de prestar el servei en qualsevol altra granja ubicada en la mateixa comarca. Amb aquesta finalitat, s'entendrà comarca com unitat veterinària local.
  
Els beneficiaris de les ajudes de l'últim guió podran ser els titulars d'explotacions o les agrupacions o associacions d'aquests. Les despeses subvencionables seran exclusivament les derivades de la realització dels controls i de l'estudi tècnic dels resultats per part de consultors externs.
  
E) Altres ajudes al sector ramader. Podran concedir'se ajudes a la participació en fires i exposicions de bestiar i a la realització d'activitats de divulgació de noves tècniques, a través de projectes pilot o de demostració, sempre que siguen d'una envergadura raonable. Les despeses subvencionables seran les dels serveis externs necessaris per a concórrer a la concentració de bestiar o per a desenvolupar el projecte en qüestió.
  
Els beneficiaris d'aquestes ajudes seran els titulars individuals i les agrupacions o associacions d'aquests.
  
Article 4
  
La concessió de les ajudes previstes en els apartats A) i B) de l'apartat anterior estaran condicionades al fet que el sol·licitant d'aquestes demostre la viabilitat econòmica de la seua activitat productiva a través d'un estudi econòmic prospectiu.
  
Igualment, el sol·licitant d'aquelles haurà de demostrar que té competències i habilitats suficientes. Aquestes s'entendran provades quan acredite una experiència mínima de tres anys o una formació professional suficient. Quan es pretenga implantar una nova tecnologia caldrà aportar justificació de formació en aquesta.
  
Les explotacions que a títol individual hagen de beneficiar'se de les ajudes previstes en els apartats A) i B) de l'article 3 hauran de complir les normes comunitàries en matèria de medi ambient, higiene i benestar animal. Solament quedaran eximits del compliment d'aquells requisits que siguen inclosos en el programa d'inversions per al qual se sol·licita ajuda.
  
Quedaran excloses de les ajudes a associacions d'explotacions totes aquelles granges en les quals s'hagen detectat deficiències en el compliment de la normativa comunitària en matèria d'higiene, benestar o medi ambient, tret de l'excepció prevista en el paràgraf anterior.
  
Article 5
  
Les sol·licituds es formalitzaran en instància degudament emplenada i subscrita pel titular de l'explotació o pel president o representant legal de l'agrupació, associació o empresa. Seran dirigides al director general d'Innovació Agrària i Ramaderia de la Conselleria d'Agricultura, Pesca i Alimentació. El termini de presentació de sol·licituds començarà l'1 de novembre de cada any i finalitzarà el 6 de gener de l'any següent, excepte en el grup C), per al qual s'amplia fins al 30 de juny.
  
La sol·licitud haurà de ser registrada abans d'iniciar les inversions.
  
Caldrà acompanyar'la de la documentació següent:
  
a) Fotocòpia compulsada del DNI o CIF dels sol·licitants, així com l'acreditació de la personalitat jurídica d'aquests.
  
b) Memòria descriptiva del programa d'inversions o activitats que s'ha de desenvolupar.
  
Aquesta memòria haurà de ser suficient per a poder dur a terme una inspecció dels tècnics de la Conselleria abans i després de realitzar el programa.
  
c) Pressupost detallat del cost del programa, diferenciat en:
  
- Inversions en infraestructures, amb identificació dels elements constructius
  
- Inversions en equips
  
- Despeses de personal tècnic
  
- Despeses de gestió del programa
  
- Despeses de material
  
- Altres despeses
  
d) Per a les inversions previstes en els apartats A) i B) de l'article 3 s'aportarà l'estudi econòmic prospectiu i la justificació d'habilitats, tal com s'estableix en l'article 4.
  
e) Per a inversions del grup A que suposen modificació de volums construïts, el projecte d'obra civil visat pel col·legi oficial corresponent i la sol·licitud de llicència d'obres de l'ajuntament on realitze l'explotació.
  
f) Certificats originals expedits per l'Agència Tributària i la Tresoreria Territorial de la Seguretat Social d'estar al corrent en el pagament de les obligacions fiscals i de cara a la Seguretat Social o, si s'escau, d'estar'ne exempt en les formes previstes en l'Ordre de 30 de maig de 1996 (DOGV núm. 2.774, de 21.06.96).
  
g) Imprés d'alta de tercers pagaments de la Generalitat, amb el certificat bancari corresponent.
  
h) Documentació que acredite els requisits per a cada grup d'ajuda, d'acord amb el que es descriu en el model de sol·licitud normalitzada.
  
Article 6
  
Anualment es fixaran els imports globals màxims pels quals es podran concedir aquestes ajudes i les línies dels pressupostos generals de la Generalitat Valenciana a les quals es carregarà cada grup d'ajudes.
  
La dotació econòmica d'aquestes ajudes, per a l'any 2001, se sufragarà a càrrec de l'aplicació pressupostària 07.82.92.9104.237.17, línies pressupostàries:
  
- grup d'ajudes A i C: línia 703
  
- grup d'ajudes D i E: línia 401
  
- grup d'ajudes B: línies 401, 402 i 703
  
Article 7
  
La quantia de les ajudes que es concediran en cada sol·licitud serà calculada sobre el total de la inversió sol·licitada, amb exclusió dels impostos, a raó de:
  
- Un 35% amb caràcter general.
  
- Un 40% en zones desfavorides.
  
- Un 50% en el cas del grup C) de reposició d'efectius productius i D) programes de monitorització i seguiment per a avaluar les repercussions de la utilització agrícola dels purins en determinades finques.
  
- En les inversions en infraestructures que contribuïsquen a incrementar la bioseguretat sanitària de les explotacions ramaderes, el percentatge s'incrementarà en 20 punts percentuals. Tindran aquesta consideració les obres de tancament perimetral de les instal·lacions, la col·locació de teles contra ocells en finestres, la incorporació de sistemes de desinfecció de vehicles, la construcció de dutxes annexes a vestidors i la construcció d'instal·lacions d'emmagatzematge i eliminació de cadàvers.
  
- Un 100% en el cas de les mesures de posada en marxa dels programes de vigilància epidemiològica, amb les limitacions que s'indiquen més avant.
  
No obstant això, en la concessió de les ajudes no es podran superar els límits següents:
  
- General: qualsevol que siga l'ajuda, la inversió auxiliada no podrà suposar un augment de la capacitat productiva de la o les explotacions ramaderes auxiliades en els sectors de bestiar porcí, avicultura de carn i posta basada en el gènere Gallus o el boví de llet, llevat del cas que es dispose d'un augment de contingent. Tampoc serà auxiliable l'adquisició d'animals excepte per a reposar el potencial productiu en les explotacions en què se sacrifiquen reproductors en programes d'eradicació i en els programes de recuperació censal d'agrupacions en perill d'extinció.
  
- Per grups d'ajudes. La subvenció màxima serà:
  
\* Grup A): Programa d'inversions en granges:
  
- Explotacions individuals: 5.000.000 de pessetes.
  
- Explotacions associades (cooperatives, SAT): 5.000.000 de pessetes per soci, amb un màxim de 20.815.156 de pessetes.
  
\* Grup B): Programes de millora de qualitat. Les subvencions màximes per períodes de 12 mesos seran:
  
- En programes desenvolupats per agrupacions:
  
- Boví, cavallí, i oví i cabrú de llet: 800 PTA/reproductora
  
- Oví i cabrú de carn: 140 PTA/reproductora
  
- Porcí: 600 PTA/reproductora
  
- Conills i ruscos: 60 PTA/reproductora o rusc
  
- Aus: 1 PTA/plaça de broiler
  
3 PTA/plaça de gallina
  
- Estruços: 300 PTA/reproductora
  
- En programes desenvolupats per explotacions individuals aquestes quanties es reduiran a la meitat.
  
- En programes de recuperació censal de races en perill d'extinció es podran concedir primes especials per reposició amb reproductores nul·lípares en explotacions extensives, que podran ser fins a 70 vegades la quantitat indicada anteriorment per cada animal, sense superar el valor comercial de l'animal.
  
- En les xarxes de vigilància epidemiològica:
  
- Porcí: 250 PTA/femella reproductora i 10 PTA/plaça d'encebament ocupada en menjadora independent.
  
- Oví i cabrú: 70 PTA/femella reproductora i 5 PTA/plaça d'encebament ocupada en menjadora independent.
  
- Boví: 300 PTA/femella reproductora i 80 PTA/plaça d'encebament ocupada en menjadora independent. Quan el programa de vigilància incloga l'execució de dos controls/any en tot l'efectiu per a detectar malalties que limiten el comerç s'incrementarà l'ajuda en 1.250 PTA/reproductora en boví de carn i 500 PTA/reproductora en boví de llet.
  
- Avicultura: 1 PTA/plaça de broiler ocupada i 4 PTA/plaça de gallina ocupada.
  
- Estruços: 250 PTA/reproductora i 100 PTA/plaça d'encebament ocupada en menjadora independent.
  
- Ruscos: 40 PTA/rusc.
  
- Conills: 40 PTA/reproductora.
  
- La suma d'ajudes concedides per explotació ramadera, considerat el conjunt de les mesures previstes en aquest apartat, no podrà superar la quantitat de 20.859.786 pessetes en un període de tres anys.
  
\* Grup C): Recuperació del potencial productiu. L'ajuda es calcularà sobre la diferència entre el cost d'adquisició del reproductor de renovació i la suma de les quanties rebudes en concepte d'indemnització per sacrifici.
  
\* Grup D): Programes de residus ramaders. Les ajudes a la recollida de residus no podran superar les quanties següents, depenent de la distància des del punt de recollida i el de transformació.
  
a) Si la distància entre els dos punts és inferior a 25 km, la subvenció serà de 3.600 PTA/contracte firmat i mes.
  
b) Si la distància entre els dos punts està compresa entre 25 i 50 km, la subvenció serà de 4.300 PTA/contracte firmat i mes.
  
c) Si la distància entre els dos punts està compresa entre 50 i 75 km, la subvenció serà de 4.900 PTA/contracte firmat i mes.
  
d) Si la distància entre els dos punts està compresa entre 75 i 100 km, la subvenció serà de 5.600 PTA/contracte firmat i mes.
  
e) Si la distància entre els dos punts és superior a 100 km, la subvenció serà de 6.400 PTA/contracte firmat i mes.
  
La inversió en monitorització i seguiment es fixarà d'acord amb un programa de costos realitzat prèviament pels tècnics de la Conselleria d'Agricultura, Pesca i Alimentació. Les ajudes no superaran el 50% de l'import calculat.
  
La suma d'ajudes concedides per explotació ramadera, considerat el conjunt de les mesures previstes en aquest apartat, no podrà superar la quantitat de 42.585.036 pessetes en un període de tres anys.
  
\* Grup E: Altres ajudes al sector ramader. La suma d'ajudes concedides per explotació ramadera, considerat el conjunt de les mesures previstes en aquest apartat, no podrà superar la quantitat de 74.179.234 pessetes en un període de tres anys.
  
Article 8
  
S'estableixen els següents criteris de preferència, per a les ajudes previstes en aquesta ordre, segons grups,
  
\* Grup A):
  
- Primer: Inversions col·lectives
  
- Segon: Explotacions prioritàries el titular de les quals siga un agricultor jove segons la Llei d'Ordenació d'Explotacions
  
- Tercer: Explotacions prioritàries
  
- Quart: Explotacions qualificades sanitàriament
  
- Cinqué: Resta d'explotacions
  
Dins de cada grup s'ordenaran en primer lloc els beneficiaris que no hagen percebut ajudes a càrrec d'aquesta línia en exercicis anteriors, i després, la resta, segons data de presentació.
  
\* Grup B):
  
- Primer: Xarxes de vigilància epidemiològica
  
- Segon: Explotacions qualificades sanitàriament
  
- Tercer: Resta d'explotacions
  
Dins de cada grup, les sol·licituds s'atendran per data de presentació i, si hi ha coincidència, per nombre d'animals inclosos en el programa, valorats a través de les unitats de bestiar major que representen.
  
\* Grups D) i E):
  
Les sol·licituds s'atendran per data de presentació i, si hi ha coincidència, per nombre d'animals inclosos en el programa, valorats a través de les unitats de bestiar major que representen.
  
\* Grup C):
  
Les sol·licituds s'atendran per data de presentació.
  
Article 9
  
L'avaluació i seguiment de la correcta aplicació de les ajudes concedides l'efectuarà la Direcció General d'Innovació Agrària i Ramaderia. Aquesta, dins dels dos mesos següents a la finalització del termini de presentació de sol·licituds, resoldrà les presentades. La falta de resolució expressa en aquest termini suposarà la desestimació de l'ajuda. No obstant això, aquest termini no començarà a comptar fins que s'haja aprovat l'import global màxim de les ajudes per a cada exercici.
  
Article 10
  
El sol·licitant haurà de desenvolupar el pla d'inversions i actuacions previst i, una vegada conclòs, comunicar'lo a l'oficina de la Conselleria encarregada de la tramitació de la petició. En qualsevol cas haurà de fer'ho abans de l'1 de novembre de l'any en curs. L'incompliment d'aquest termini suposarà, després de la incoació d'un expedient amb l'audiència de l'interessat, la resolució de l'ajuda. Tot això llevat que s'haguera prorrogat el termini expressament a petició de l'interessat i per causa de força major.
  
Article 11
  
Per al pagament de la subvenció, l'interessat haurà d'aportar, amb anterioritat a les dates indicades en l'article 10, la comunicació de finalització del pla o inversió. La comunicació anirà acompanyada de:
  
\* En el cas dels grups A), C) i E), les factures de les despeses ocasionades i els justificants de pagament corresponents.
  
\* En el cas del grup B) i dels plans de monitorització del grup D), les factures de les despeses ocasionades en la contractació de serveis tècnics, serveis de gestió, material i altres despeses, així com els justificants de pagaments corresponents, juntament amb una memòria dels resultats obtinguts.
  
\* En el cas de recollida de cadàvers del grup D):
  
\* Justificació dels titulars de les explotacions o agrupacions d'aquests del fet que s'ha prestat el servei.
  
\* Memòria de volums i tipus de productes recollits, així com la destinació d'aquests.
  
A la vista dels justificants aportats, la direcció general delegada autoritzarà el pagament de les ajudes pels conceptes previstos en la memòria descriptiva de les millores i amb el límit màxim del pressupost detallat, independentment que el valor de la inversió siga superio, d'acord amb les factures o els projectes aportats.
  
Article 12
  
Les inversions auxiliades a càrrec de les línies de suport previstes en aquesta ordre no podran rebre ajudes acollint'se a una altra normativa nacional o comunitària. Amb aquesta finalitat, els serveis tècnics realitzaran comprovacions periòdiques.
  
Article 13
  
De conformitat amb el que s'estableix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació.
  
b) Obtenció de la subvenció sense complir les condicions que s'hi requereixen.
  
c) Incompliment de la finalitat per a la qual es va concedir la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajudes establides que tinga com a objecte el finançament de les mateixes millores.
  
DISPOSICIÓ ADDICIONAL
  
Es delega en el director general d'Innovació Agrària i Ramaderia la concessió i denegació de les ajudes previstes en aquesta disposició.
  
DISPOSICIÓ TRANSITÒRIA
  
Per a l'exercici 2000, el termini de presentació de sol·licituds que s'estableix en l'article 5 finalitzarà el 30 de gener de 2001.
  
DISPOSICIONS FINALS
  
Primera
  
Es faculta la Direcció General d'Innovació Agrària i Ramaderia perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 24 de novembre de 2000
  
La consellera d'Agricultura, Pesca i Alimentació